b'\n_START_ARTICLE_\nOb\xc4\x8dina Stra\xc5\xbea\n_START_SECTION_\nZgodovina\n_START_PARAGRAPH_\nArheolo\xc5\xa1ke najdbe (med njimi 5.000 let stara kamnita sekira) ka\xc5\xbeejo na poselitev \xc5\xbee v starej\xc5\xa1i kameni dobi. Iz obdobja starej\xc5\xa1e \xc5\xbeelezne dobe, ki je na Dolenjskem zapustilo \xc5\xa1tevilne najdbe, je eno redkih ostankov ravninskega naselja iz tega obdobja; ta del Stra\xc5\xbee se \xc5\xa1e danes imenuje Gradi\xc5\xa1\xc4\x8de. Na\xc5\xa1li so preko 100 pe\xc4\x8di za taljenje \xc5\xbeelezove rude in \xc5\xa1tevilna grobi\xc5\xa1\xc4\x8da. Iz obdobja antike so \xc5\xa1tevilni \xc5\xbegani grobovi iz 2. in 3. stoletja, nekaj verjetnih naselbinskih ostankov ter verjetna trasa dana\xc5\xa1nje pe\xc5\xa1poti Rimska pot. Najstarej\xc5\xa1e ime, ki pri\xc4\x8da o poselitvi Slovanov, je naselbinsko ime za Sela. Samo naselje Stra\xc5\xbea se prvi\xc4\x8d omenja leta 1290. Kraj naj bi dobil ime po stra\xc5\xbearjenju prebivalcev, ki so vinograde nad naseljem varovali pred medvedi, pticami in drugimi nepovabljenimi. Kmalu po tem je omenjen tudi dvorec Zalog (Breitenau) (Brajtenau), ki danes sicer ne stoji ve\xc4\x8d._NEWLINE_V 19. stoletju sta se naselji Vavta vas in Stra\xc5\xbea pri\xc4\x8deli modernizirati in industrializirati. Aurespergi so v bli\xc5\xbeini za\xc4\x8deli izkori\xc5\xa1\xc4\x8dati lesena bogastva, tako je kraj leta 1894 dobil \xc5\xbeeleznico in parno \xc5\xbeago. Vinogradni\xc5\xa1tvo je v letih 1900-1901 zelo prizadela trtna u\xc5\xa1, vendar je pre\xc5\xbeivelo. leta 1940 sta Stra\xc5\xbea in Vavta vas dobili elektri\xc4\x8dno napeljavo.\n_START_SECTION_\nNaselja\n_START_PARAGRAPH_\nOb\xc4\x8dino sestavljajo naselja: Dolnje Mra\xc5\xa1evo, Drganja sela, Jurka vas, Loke, Podgora, Potok, Prapre\xc4\x8de pri Stra\xc5\xbei, Rumanja vas, Stra\xc5\xbea, Vavta vas in Zalog. Ozemlje se nahaja na obmo\xc4\x8dju katastrskih ob\xc4\x8din Pre\xc4\x8dna, Gornja Stra\xc5\xbea, Jurka vas, Mali Podljuben in Gornje Polje.\n_START_SECTION_\nGospodarstvo\n_START_PARAGRAPH_\nPoleg vinogradni\xc5\xa1tva in gozdarstva so bili za naselje v\xc4\x8dasih zna\xc4\x8dilni tudi mlini na Krki; ohranjeni so le trije, ki pa ne obratujejo ve\xc4\x8d._NEWLINE_V ob\xc4\x8dini so razviti gozdarstvo in lesna industrija, kmetijstvo, storitvene dejavnosti. V kraju so tudi skladi\xc5\xa1\xc4\x8da dr\xc5\xbeavnih blagovnih rezerv.\n_START_SECTION_\nInfrastruktura\n_START_PARAGRAPH_\nV ob\xc4\x8dini je 80 km ve\xc4\x8dinoma asfaltiranih cest. \xc5\xbdeleznica do Novega mesta slu\xc5\xbei tovornemu prometu. Na obmo\xc4\x8dju ob\xc4\x8dine so osnovna \xc5\xa1ola, vrtec, zdravstveni dom, zobozdravstvena ambulanta, lekarna, knji\xc5\xbenica, po\xc5\xa1ta, banka, \xc5\xbeupni\xc5\xa1\xc4\x8de, ve\xc4\x8d cerkva, kulturni dom, bencinska \xc4\x8drpalka. Na obmo\xc4\x8dju ob\xc4\x8dine deluje tudi letali\xc5\xa1\xc4\x8de Stra\xc5\xbea/Pre\xc4\x8dna s travnato vzletno-pristajalno stezo za motorna in jadralna letala, eno ve\xc4\x8djih v Sloveniji (dol\xc5\xbeina steze je 2.000 m)._NEWLINE_\xc4\x8cez reko Krko je zgrajenih ve\xc4\x8d mostov, med njimi v celoti lesen in pred leti obnovljen v Lokah, ki je vpisan v seznam kulturne dedi\xc5\xa1\xc4\x8dine. Prebivalcem, zlasti \xc5\xa1oloobveznim otrokom pa veliko pomeni nov most za pe\xc5\xa1ce in kolesarje pri osnovni \xc5\xa1oli Vavta vas (lokacija: 45\xc2\xb047\xe2\x80\xb24.74\xe2\x80\xb3N 15\xc2\xb04\xe2\x80\xb257.74\xe2\x80\xb3E).'